Ayic ix ecꞌ chabꞌ cꞌual chiꞌ,
ix elxi Jesús dꞌa Samaria,
ix bꞌatxi dꞌa yol yic Galilea,
yujto yalnac Jesús to malaj yelcꞌoch junoc schecabꞌ Dios dꞌa ebꞌ anima bꞌaj cajan.
Ayic ix cꞌochxi dꞌa Galilea,
ix te tzalaj ebꞌ anima schaan scꞌochi,
yujto ayic ix xidꞌecꞌ ebꞌ dꞌa Jerusalén dꞌa jun sqꞌuin̈ ebꞌ israel yic snaancot ebꞌ tas aj yelnaccot ebꞌ dꞌa Egipto,
ix yil ebꞌ juntzan̈ tastac xidꞌ scꞌulej Jesús chiꞌ taꞌ.
Ix lajvi chiꞌ,
ix cꞌochxi Jesús chiꞌ dꞌa chon̈abꞌ Caná dꞌa yol yic Galilea,
aton bꞌaj ochnac a aꞌ vinoal yuuj.
Axo dꞌa chon̈abꞌ Capernaum ay jun vin̈ yajal yaj dꞌa vin̈ rey,
ay jun yuninal vin̈ te penaay.
Ayic ix yabꞌan vin̈ to ix cotxi Jesús dꞌa Judea,
ix jaxxi dꞌa Galilea,
ix bꞌat vin̈ yil Jesús.
Ix tevi vin̈ dꞌay yic sbꞌat yedꞌ vin̈ dꞌa spat,
yic sbꞌat yacꞌan bꞌoxoc scꞌool jun yuninal vin̈ chiꞌ,
yujto vanxo schami.
Ix yalan Jesús dꞌa vin̈:
—Tato max eyil juntzan̈ satubꞌtac tzin chꞌoxoꞌ,
juntzan̈ schꞌoxanel in poder,
tecan malaj junoc ex tzin eyacꞌoch dꞌa e cꞌool,
xchi.
Palta ix yalanxi vin̈ yajal chiꞌ:
—Mamin,
con̈ vedꞌ elan̈chamel,
yacbꞌan manto cham jun vuninal chiꞌ,
xchi vin̈ dꞌay.
Ix yalanxi Jesús icha tic:
—Paxan̈.
Man̈ ol chamlaj jun uninal chiꞌ,
xchi dꞌa vin̈.
Ix yacꞌanoch vin̈ dꞌa scꞌool tas ix yal Jesús chiꞌ,
yuj chiꞌ ix pax vin̈.
Vanto scꞌochxi vin̈ dꞌa spat,
axo ebꞌ schecabꞌ vin̈ ix elta schaꞌa.
Ix yalan ebꞌ:
—Pitzan vin̈ uninal chiꞌ,
xchi ebꞌ dꞌa vin̈.
Ix scꞌanbꞌan vin̈ dꞌa ebꞌ:
—¿Janicꞌ ix bꞌoxi scꞌool vin̈ jun?
xchi vin̈.
—Atax dꞌa evi dꞌa tzꞌeymaj cꞌual sicbꞌi jun cꞌacꞌ chiꞌ dꞌa vin̈,
xchi ebꞌ.
Yuj chiꞌ ix snaancot vin̈ to icha chiꞌ yorail yal Jesús chiꞌ dꞌa vin̈ icha tic:
Man̈ ol chamlaj jun uninal chiꞌ,
xchi.
Yuj chiꞌ,
ix yacꞌoch Jesús vin̈ dꞌa scꞌool yedꞌ jantac ebꞌ ay dꞌa yol spat.
Aton jun schabꞌil yechel satubꞌtac schꞌox Jesús tic.
Ayic spetoj dꞌa Judea ix cꞌochxi dꞌa Galilea,
ataꞌ ix sbꞌo junxo tic.